amanoisuno/poetBack huggingface dataset:
送元積弟赴淮東總屬  其二 樓鑰 
十人兄弟五人存，心事方欣得細論。可但衰遲憐遠別，祇因喜懼有慈尊。倚門何止期吾子，發策還知望好孫。從此三年風雨夜，寂寥棋局與清樽。
陳君舉既亡汪文子携其所作春秋後傳及送行詩來次韵 樓鑰 
名盛望尤備，枝披實亦繁。無由究賢業，猶幸立斯言。書在經逾顯，人亡道更尊。九京如可作，與子共南轅。
送趙伯藏添倅永嘉  其一 樓鑰 
當代槔閒老吏師，佳兒官業具而微。已煩潘令宰花縣，正要王祥康海沂。得助江山詩興逸，平分風月羽觴揮。安車何日迎清獻，又向堂前戲綵衣。
送趙伯藏添倅永嘉  其二 樓鑰 
分教分符恰五年，異鄉幾若故鄉然。歸來幾作池塘夢，送別欲隨騶御僊。目斷甘林應飽熟，手栽欒實想芳鮮。邦人若問老州牧，爲說清霜繞鬢邊。
晝寢 樓鑰 
彈徹悲風更廣陵，滄浪一爲濯塵纓。邯鄲枕上夢初覺，喜聽簷閒秋雨聲。
喚仙閣  其一 樓鑰 
上到危層莫喚仙，祇凭橫檻挹江天。江天如許來借眼，何用征僑更偓佺。
喚仙閣  其二 樓鑰 
多少尋仙更不還，渺茫竟墮有無閒。使其真有毋庸喚，仙自曾城我自山。
喚仙閣  其三 樓鑰 
犯暑來登覽，松風爲灑然。龍泉澄古井，虹影卧中川。萬簇寒林秀，四山秋色鮮。詩翁不可見，況敢喚飛仙。
送趙晦之丞彭澤  其一 樓鑰 
淮甸歸來涉學深，孤雲又出亦何心。公餘巖下讀書去，遠繼風流石橘林。
送趙晦之丞彭澤  其二 樓鑰 
淵明事晉肯臣劉，仁傑忠良不附周。見說三賢參羽士，盍將吳簿配蘋羞。
送趙晦之丞彭澤  其三 樓鑰 
陶令居官八十日，始爲督郵方賦歸。君家門戶要興起，未用飄然詠式微。
阿虞試晬戲作 樓鑰 
阿虞匍匐晬盤中，事事都拏要學翁。最是傳家清白處，不將雙手向頑銅。
贈別盧甥申之歸吳門 樓鑰 
千里何妨命駕來，晤言未厭已西馳。子休重賦瓊瑰贈，我亦懶歌親戚離。好向清江論樂府，更從葉子說新詩。樂閒引紙五十尺，爲篆離騷繼李斯。
又謝申之示詩卷 樓鑰 
不見賢甥十一年，新詩示我百餘篇。古風已喜能行意，近體尤欣細屬聯。宅相真成珠在側，冷官休歎坐無氈。作詩勿謂今餘事，更下工夫繼玉川。
送秦仲防通判  其一 樓鑰 
清德曾瞻啟慶碑，孫曾清更畏人知。祇緣一介弗輕取，坐使斯民不忍欺。瀨水家傳御書卦，宣城手寫送行詩。典刑尚繼金鑾舊，馬氏一門誰白眉。
送秦仲防通判  其二 樓鑰 
題輿再到海東涯，嗜學深於入幕時。一字未通終不置，五行俱下尚嫌遲。情親端有卜鄰意，別後空勞望月思。老我無因可重見，祝君來此擁旌麾。
謝剡中沈元龍惠詩 樓鑰 
東陽何事到東州，百語曾無一語酬。深羨松筠無改葉，自言蒲柳已先秋。千金既覺成虛擲，雙璧還驚又暗投。別後未知何日見，但將吾道付滄洲。
謝舒景叔寫照見贈 樓鑰 
誰寫衰容入畫圖，本來面目舊形模。幾年老瘦鬢如雪，不道今吾非故吾。
庭前一蓮著花 樓鑰 
門外荷蓮浥露華，綠雲平地擁秋霞。病夫不能出門去，且看庭前第一花。
淯月下鼓琴用淳韵 樓鑰 
老穉團欒鯉在庭，文姬爲鼓玉琴聲。起來同作悲風曲，倍覺先秋月影清。
國仲觀遷居尹隩訪別 樓鑰 
晚年來定一枝巢，到處蓋頭無把茅。又欲浮家過尹隩，何殊樂道向莘郊。君今去此難招隠，老更從誰可定交。見說衡門臨野水，秋深容我去推敲。
仲觀有詩來謝次韵 樓鑰 
危機屢見劍頭炊，喜及挂冠神武時。從此含藏三寸舌，算來插得幾張匙。讀書窗下病勤舊，攻媿庵中老住持。速辦小舟頻往反，及今精力未全衰。
謝王粹中惠白鶴山麟川觀斑竹杖并竹輿 樓鑰 
麟川僊館翠琅玕，荷子携來白鶴山。未效葛陂龍種化，絕勝湘浦淚痕斑。裁爲拄杖一尋許，巧作輕輿四尺慳。兒子門生俱努力，病夫欲過虎谿還。
曾無逸郎中名燕居曰和三續社有詩次韵 樓鑰 
通地通天祇箇中，千岐雖別大都同。兩家偶爾流傳盛，一貫臨之內外融。欲境掃開心在我，浮雲散盡月當空。感而通者從來話，不感須知自有通。
老來 樓鑰 
老來何以度光陰，祇有圍棋與鼓琴。棋爲心勞疎對局，琴因臂弱倦調音。曲肱時復同尼父，面壁何妨學少林。氣習未除祇自笑，又還弄筆動微吟。
長生草 樓鑰 
玻璃擢葉玉蟠根，千里提携寄海濱。雨澤不霑仍自潤，土膏無著自長春。歲寒秀色鎮依舊，日暖素英能一新。我欲餌之求久視，恐君靈己不靈人。
謝黄汝濟教授惠建茶并惠山泉 樓鑰 
幾年不泛浙西船，每憶林間訪惠泉。雅好誰如廣文老，親携直到病夫前。細傾瓊液清如舊，更瀹雲芽味始全。或問此爲真品否，其中自有石如拳。
史子仁碧沚  其一 樓鑰 
相家小有四明山，更葺桃源渺莽間。四面樓臺相映發，一川煙水自彎環。
史子仁碧沚  其二 樓鑰 
中川累石勢嵯峩，城上遥岑聳翠螺。舊說夕陽無限好，此中最得夕陽多。
題趙睎遠二畫  其一 樓鑰 
藻翻數尾已如生，妙絕魚兒作隊行。不是深知濠上趣，未應筆底得縱橫。
題趙睎遠二畫  其二 樓鑰 
窗前驚見一枝斜，照眼英英十數花。千載簡齋僊去後，何人更著好詩誇。
送陳表道倅岳陽  其一 樓鑰 
垂上青雲去，如何乘貳車。輕爲千里別，時寄幾行書。剸劇才無滯，傳家學有餘。當塗足知己，應不費吹噓。
送陳表道倅岳陽  其二 樓鑰 
聞說巴陵好，樓高占古城。湖光千頃白，山色一螺明。赤壁沈沙戟，蒼煙老樹精。好詩收拾取，寄我慰離情。
元珍弟酌別賦此贈之 樓鑰 
歸來十暑又三霜，衰病那知謁帝傍。採菊初期老陶令，種桃應是笑劉郎。不辭白首登鰲禁，正欲青衫及鴈行。今夕團欒同醉後，未知何日駕歸航。
靈芝寺 樓鑰  西湖
送客靈芝寺，恁闌山有無。自從朝北闕，始得見西湖。煙外移輕槳，波間浴野鳬。清寒不可駐，回首又神都。
閭丘醫視脈曰老人之脈如小春有感 樓鑰 
老去光陰似小春，如何比得少年人。君看桃李秋風後，縱有花開不是真。
貢闈對硯盤發歎 樓鑰 
老去未忘黄與朱，琢成三硯樂閒居。豈能更作諸生業，但欲頻看後世書。視草北門才已盡，持衡南省計尤疎。便須再挂衣冠去，約汝同歸故草廬。
次韵李孟達使君與林雪巢子季武詩 樓鑰 
古梅巨石瞰清池，觴詠曾陪老啟期。別我遂成千古恨，傳家空有一編詩。使君尚爾悲陳迹，處士惜非同此時。若使南樓與清賞，胡床應奉庾元規。
玉堂早起 樓鑰 
早起多奔走，旬休亦往還。偶因二士試，始得一朝閒。靈鵲花枝上，金魚荇蔕間。素餐終有媿，只憶舊家山。
贈徐松 樓鑰 
我爲浮名媿引年，老餘八十尚飄然。不如合却談天口，歸向白雲深處眠。
經筵講詩徹章進詩 樓鑰 
聖主承丕祚，于今歲幾遷。昭回光飾物，剛健位乘乾。善治新更化，當陽獨攬權。誅鉏及共鯀，擢任列閎顛。曩日方謀始，宸心最急先。未遑親政理，首務闢經筵。恭儉甘卑室，尊嚴拱細旃。晝居勤已甚，坐侍禮無前。講徹詩三百，時逢運半千。諸儒深誦說，六義極摩研。俯閲毛公傳，旁參鄭氏箋。慨尋中古意，重是素王編。舊本三千首，終存十二篇。雖遭煨燼厄，所頼詠歌全。開迹因農事，安民在井田。成功時邁酌，興業大明綿。東國思平賦，南山樂得賢。艱難由后稷，勞來美周宣。起自紹熙載，迨茲嘉定年。關雎從肇彼，殷武遂終焉。寵數傳中旨，恩光被邇聯。神文期繼踵，元祐信齊肩。內廄頒雲騎，雕鞍絢錦韉。茗分龍焙品，香拂御爐煙。衆俊咸宣力，孤生亦備員。少時曾學依，老去未忘筌。納祿誠休矣，歸耕久晏然。鋒車俄促召，梓里謂登僊。詞禁容揮翰，天官命典銓。豈知侵莫境，重得侍甘泉。朽質何能報，孱軀殆欲捐。尚思求譎諫，海嶽效塵涓。
題天竺珪老復菴 樓鑰 
路從天竺更微南，衲子邀余過復菴。八法照人瞻睿藻，一峰當戶擁晴嵐。奇爻初動玩羲畫，萬物竝觀師老聃。六用不成均此理，楞嚴容我爲同參。
爲倪正父尚書題壯懷堂扁以詩來謝次韵 樓鑰 
久矣君宜任弼諧，果隨召馹上天階。幾年不作相逢夢，一日俄傾積別懷。情厚夫君幾鮑叔，愚如老我類高柴。它時戶冊高懸後，直欲扁舟訪水涯。
送趙德老觀文東歸  其一 樓鑰 
趣還宗老侍經筵，宿望訏謨信巋然。引疾屢煩頒漢制，賦歸先已買吳船。去年趨召叨同傳，今日求閑媿著鞭。未得相隨出關去，羨公徒御若登僊。
送趙德老觀文東歸  其二 樓鑰  西湖
往還不過酒三行，成敗同觀棋一枰。東海敢言成二老，西湖自足度餘生。朅來便覺廢茲事，歸去定須尋舊盟。錦里錦坊秋色裏，夢魂先已到江城。
送倪正父尚書守南徐  其一 樓鑰 
君如春柳我如松，晚歲重逢意愈通。日日公餘搜理窟，時時史暇樂談叢。友朋罕有心相照，兄弟惟應姓不同。此別未知何日見，摻袪無語對西風。
送倪正父尚書守南徐  其二 樓鑰 
滿腔忠膜與嘉謨，空洞它無一物餘。有語莫非憂國志，欲行猶上薦賢書。已欣勇退成清節，更喜高眠即故廬。廊廟須公經濟手，不應歛惠向南徐。
送倪正父尚書守南徐  其三 樓鑰 
幾回去國向吳興，出處雖高事不平。茲以優恩臨北固，不妨禁直寓西清。羨君決去行何速，媿我求歸計未成。淛水東西又千里，壯懷堂上未忘情。
戲題十四絃 樓鑰 
十四朱弦欲動時，泛商流羽看瑶姬。弦疎不隔如花面，聲急還同墮馬兒。谿蟹霜餘縈密網，簷蛛雨後理輕絲。曲終勸客杯無算，一吐空喉醉不知。
樞密新府  其一 樓鑰 
平生苦欲住山間，每恨家居不傍山。游倦忽來參宥密，公餘却得對孱顔。援琴萬壑自同響，緩步一丘猶可攀。信美終非吾久處，乞身惟待老鄉關。
樞密新府  其二 樓鑰 
門號簽書府，心存攻媿齋。倚欄臨曲沼，扶杖看懸崖。槁葉鳴輕雨，殘山擁半階。退公成吏隠，足以暢幽懷。
大雪趙振文寄詩言乘月泛舟清甚次韵  其一 樓鑰 
老我心知筆力衰，頗欣臘雪瑞清時。三茅奇觀亦難遇，白玉峰頭燈萬枝。
大雪趙振文寄詩言乘月泛舟清甚次韵  其二 樓鑰 
萬玉真妃摇佩琚，梁園授簡屬相如。莫嫌一水限吳越，兩岸交輝合太虛。
大雪趙振文寄詩言乘月泛舟清甚次韵  其三 樓鑰 
雪光絕勝水銀銀，未覺僊家隔一塵。真境宜君著佳句，賞心樂事更良辰。
大雪趙振文寄詩言乘月泛舟清甚次韵  其四 樓鑰 
見說中宵泛綵舟，何人同賞大江流。陽冰伯雪應爲伴，更約禪人白道猷。
大雪趙振文寄詩言乘月泛舟清甚次韵  其五 樓鑰 
舊聞老具擅詩聲，夜泛錢塘向鳳城。今日清游更豪逸，雪花和月带潮生。
酒邊戲作 樓鑰 
未年六十已言歸，七十重來自覺癡。未報君恩歸未許，樽前羞聽摸魚兒。
葉處士畫貂蟬喜神見惠 樓鑰 
重煩妙手費丹鉛，貌出衰容信宛然。君看頭顱已如許，豈堪頭上著貂蟬。
頃游龍井得一聯王伯齊同兒輩游因足成之 樓鑰 
路入風篁上翠微，老龍蟠井四山圍。水真綠浄不可唾，魚若空行無所依。勝處雖多終莫及，舊游誰在事皆非。祇今匏繫何由到，徒羨聯鑣带月歸。
海潮圖 樓鑰 
錢塘佳月照青霄，壯觀仍看半夜潮。每恨形容無健筆，誰知收拾在生綃。蕩摇直恐三山沒，咫尺真成萬里遥。金闕岧嶤天尺五，海王自合日來朝。
題施武子所藏醉白堂記 樓鑰 
堂名醉白尚存不，詞翰輝光射兩眸。天下曾除蘇氏學，禁中却有太清樓。舊碑於世已難見，真蹟惟君乃得收。感歎不堪衰淚落，林慮山下水空流。
謝雷季仲樞密惠社餠 樓鑰 
寵分餠卷荷深情，割肉烹鮮不厭精。潭府始知嚴社祭，衰門又得詫侯鯖。洗杯用薦逡巡酒，下箸如餐谷董羹。回首枌榆未能去，欲隨秋燕問歸程。
婁彥發參政壽詩 樓鑰 
青宮冊寶盛朝章，玉佩珠旒照日光。儲寀久資三善得，生朝相去半旬强。五千餘卷學尤富，一百省年身更康。都省先曾同舉酒，貢闈最喜又傳觴。易逢皓齒令歌曲，難值嚴更聽警場。慶事鼎來真可卜，祝公黄髮相虞唐。
題孫谷橋墦間圖  其一 樓鑰 
墦間不足又之他，猶自施施驕室家。齊國一人如許爾，寧知後日事如麻。
題孫谷橋墦間圖  其二 樓鑰 
因知義利本殊途，莫笑墦間乞祭徒。正使往來多顯者，此中尤要著工夫。
肆赦小雨 樓鑰 
端門宣赦樂歡然，膏澤還應降九天。始覺耳邊鳴摵摵，漸看笏上溜涓涓。我班金闕雞竿側，君侍玉皇香案前。雨立固知同陛楯，一言猶幸頼優旃。
題桃源王少卿占山亭 樓鑰 
納納乾坤一草亭，西山盡見若秋屏。霜餘遠水呈天碧，雨過遥空現帝青。逸叟真成陶令隠，高懷長似屈原醒。肯堂固頼賢孫子，精爽猶疑尚有靈。
題汪季路侍郎所藏吳道子天龍八部 樓鑰 
妙絕天龍八部圖，細看真不失錙銖。聲名自足高千古，題品尤難遇二蘇。旌旆冕旒猶可想，鬼神人物亦何殊。君看坐位蘭亭草，費盡工夫學得無。
謝顔樂閒篆離騷 樓鑰 
樂閒下筆素推高，攻媿耽書老更饕。顧我好看秦小篆，煩君爲作楚離騷。晚年應悟成竵匾，痛飲猶堪寫鬰陶。喜劇但知藏十襲，瓊瑶無以報投桃。
題徐聖可知縣所藏楊補之二畫  其一 樓鑰 
誰種疎梅古岸頭，推蓬瞥見倍清幽。君看竹外一枝好，真有江南萬斛愁。
題徐聖可知縣所藏楊補之二畫  其二 樓鑰 
梅花屢見筆如神，松竹寧知更逼真。百卉千華皆面友，歲寒祇見此三人。
嵩嶽圖 樓鑰 
先世前蹤不可追，君從何處得全碑。上橫嵩岳三千丈，下列齊公廿四詩。室號揖僊懷舊事，菴名面壁認遺基。青氈真是我家物，欲以瓊瑶厚報之。
寫照葉處士求僧 樓鑰 
幾年依樣畫葫蘆，自作葫蘆學佛徒。一筆從今勾斷了，一瓶一鉢任江湖。
元日 樓鑰 
歲當庚午旦庚寅，最喜明朝遇上辛。五福來臨吳越分，更欣三日即攽春。
題郭恕先雪霽江行圖 樓鑰 
妙絕丹青郭恕先，幻成雪霽大江船。沿流更飽輕帆舉，上水仍勞百丈牽。捩柂長年渾欲動，褰帷佳客若將僊。侍親曾泛滄浪月，猶記蘭成射策年。
寄題江西劉氏勤有齋 樓鑰 
樸斲敷菑皆用勤，況吾儒者務多聞。萬書插架非關我，一卷入心方屬君。爲學從來無止法，立身寧祇富多文。自憐習氣今猶在，尚欲焚膏到夜分。
書葛氏詩卷 樓鑰 
未年六十蚤休官，海角投閑儘自安。一紀時容奉香火，七旬遂許掛衣冠。重來深媿妨賢路，此去終期保歲寒。三上封章歸未得，葛家詩卷却羞看。
殿上聞杜鵑 樓鑰 
衰晚三年侍玉墀，高梧又擢鳳凰枝。封章屢上未容去，更向殿頭聞子規。
王伯齊染髭 樓鑰 
垂髫相見舜江濱，荏苒俄驚過五旬。顧我頹齡真似葉，訝君長鬣亦如銀。萬金安得神僊藥，一笑重回舊日春。縱使星星還復出，不妨時作少年人。
乞出過傳法聞伯齊歸姚江 樓鑰 
扶病還朝一禿翁，重來寧免笑何公。夢魂長是尋雲北，歸路何時向浙東。深願聳身隨畫鷁，空勞舉目送飛鴻。主人竹所終須到，最憶東軒一枕風。
行香聞杜鵑 樓鑰 
牆西綠樹杜鵑聲，老我何堪側耳聽。我自賦歸歸不得，不須苦語更丁寧。
送蔣甥若水使屬北行 樓鑰 
曾爲假吏到燕山，送子長征不作難。故國能無歎禾黍，中原應欲覩衣冠。黑甜軟飽宜加愛，紅皺黄團止可觀。行矣勿爲兒女戀，指期良月待君還。
夜讀王承家縣丞詩編  其一 樓鑰 
向來深夜快揮犀，不聽清談又許時。浄洗昏眸急呼燭，爲君讀盡一編詩。
夜讀王承家縣丞詩編  其二 樓鑰 
鍊句工深興味長，固知家學富青箱。莫言一臠能嘗鼎，更欲爲余傾錦囊。
寒食 樓鑰 
輔政無功日歉然，佳時攽賚屢傳宣。已蒙授粲仍分茗，既荷貽牟更擊鮮。酒號流香盛寶榼，燭然新火散青煙。孫兒不識君恩重，但覓東宮則劇錢。